钦定古今图书集成/理学汇编/学行典/第047卷 > 朱子大全集 > 《答张敬夫问目》
## 钦定古今图书集成/理学汇编/学行典/第047卷 > 朱子大全集 > 《答张敬夫问目》

《孟子》曰：“尽其心者，知其性也”，知性则知天矣。心体廓
然，初无限量，惟其梏于形器之私，是以有所蔽而不
尽。人能克己之私以穷天理，至于一旦脱然私意剥
落，则廓然之体无复一毫之蔽，而天下之理远近精
精，随所扩充，无不通达。性之所以为性，天之所以为
天，盖不离此而一以贯之，无次序之可言矣。孔子谓：
“天下归仁”者。正此意也。

“存其心，养其性”，所以事天也。心性皆天之所以与我
者，不能存养而梏亡之，则非所以事天也。夫心，主乎
性者也，敬以存之，则性得其养而无所害矣，此君子
之所以奉顺乎天，盖能尽其心而终之之事，颜冉所
以请事斯语之意也。然学者将以求尽其心，亦未有
不由此而入者。故敬者，学之终始，彻上彻下之道。